মহানগরের মহাপুজোয় সন্তোষ মিত্র স্কোয়ার

কলকাতা: নৈসর্গিক বৈসরন ভ্যালিতে নির্বিচারে গুলি করে হত্যা করা হয় পর্যটকদের। পহেলগামে জঙ্গি হানায় মৃত্যু হয় ২৬ জন সাধারণ মানুষের। যে ঘটনা নাড়িয়ে দেয় গোটা দেশ। এই হামলার প্রতিশোধ নিতে সেনাবাহিনীর অভিযানের অপারেশন সিঁদুর। সেই ‘অপারেশন সিঁদুর’ (Operation Sindoor Theme Durga Puja) কেই এবার থিম হিসেবে তৈরি করেছে সন্তোষ মিত্র স্কোয়ারের (Santosh Mitra Square) পুজো মণ্ডপ। ‘রাম মন্দির’-এর পর অপারেশন সিঁদুর থিম।

প্রতি বছরের মতো এবারও চমক নিয়ে হাজির সন্তোষ মিত্র স্কোয়ার, যা লেবুতলা পার্কের পুজো নামেও পরিচিত। কখনও রামমন্দির, আবার কখনও লালকেল্লা। দুর্গাপুজোর থিমে বারবার চমক দিয়ে এসেছে সন্তোষ মিত্র স্কোয়ার (Santosh Mitra Square Durga Puja 2025)। এবারও পুজোর থিমে চমক দেওয়ার পরিকল্পনা রয়েছে এই পুজো কমিটির। এবার তাদের থিম ‘অপারেশন সিঁদুর’। ভারতীয় সেনাবাহিনীর সাফল্যকে কুর্নিশ জানাতেই এই থিম বলে জানানো হয়েছে উদ্যোক্তাদের তরফে। ২৩ সেপ্টেম্বর থেকেই দর্শনার্থীদের জন্য খুলে দেওয়া হয়েছে মণ্ডপ। পুজো কমিটির কর্মকর্তারা জানিয়েছেন, এ বারের থিমের মাধ্যমে ভারতীয় নারীশক্তি ও সেনাবাহিনীর অসামান্য সাহস এবং বীরত্বকে তুলে ধরা হবে। এই থিমে একদিকে যেমন দেশের সুরক্ষায় সেনাবাহিনীর ভূমিকা ফুটিয়ে তোলা হবে, তেমনই হিন্দু বিবাহিত নারীদের কাছে সিঁদুরের মাহাত্ম্য এবং শাঁখা-পলার গুরুত্বও তুলে ধরা হবে।

আরও পড়ুন: মহানগরের মহাপুজোয় মুদিয়ালি ক্লাব

একটি পাহাড়ি গুহার আদলে তৈরি হয়েছে পুরো মণ্ডপ। মণ্ডপের গায়ে লেজার শো-এর মাধ্যমে অপারেশন সিঁদুর নিয়ে তৈরি একটি কৃত্রিম ভিডিয়ো প্রদর্শন করা হচ্ছে। থিমের সঙ্গে সঙ্গতি রেখে মণ্ডপ ও প্রতিমা সাজানো হচ্ছে। দেবী দুর্গার প্রতিমাও এই থিমের অংশ হবে। দেবী দুর্গার মৃন্ময়ী মূর্তির উলটো দিকে থাকবে বিরাট আকারের একটি দুর্গার মুখ। যেখানে বোঝানো হবে যে দেবী একদিকে যেমন অসুর বিনাশিনী, তেমনই তিনি একজন বিবাহিত নারী, যার সিঁথিতে সিঁদুর জ্বলজ্বল করে। মণ্ডপে পাহাড়ের আদল তৈরি করা হচ্ছে এবং এর ভেতরে লেজার ও প্রজেকশন লাইট শো-র ব্যবস্থা থাকবে, যা দর্শনার্থীদের মুগ্ধ করবে।

দেখুন ভিডিও